cyanic-selkie/wikianc huggingface dataset:
Pieter Jacobus Conradie
Lewe en werk
Hy was ’n aktiewe lid van die Klassieke Vereniging van Suid-Afrika en dien ook in 1975 en 1976 as voorsitter van hierdie liggaam. In 2003 word hy verkies tot ere vise-president van hierdie liggaam ter erkenning van sy status as lektor en akademikus. Hy is ook lid van die raad van die Suid-Afrikaanse Nasionale Biblioteek en dien die Suid-Afrikaanse Akademie vir Wetenskap en Kuns in verskeie kapasiteite. Vanaf 1987 tot 1995 is hy redakteur van die Stellenbosch Klassieke Nuusbrief wat later hernoem word tot die klassieke joernaal Akroterion. In 1990 word hy verkies tot voorsitter van die Afrikaanse Skrywerskring se werkgemeenskap op Stellenbosch en is hy sekretaris van die Universiteit Onderwysvereniging op Stellenbosch. Sedert 1976 was hy ook ’n aktiewe lid van die Bergklimklub van Suid-Afrika.
Skryfwerk
Hy bundel sewe opstelle oor die drama in die letterkundige bundel “Spanning en ewewig”, terwyl “Niks is in sy tyd gesluit” opstelle oor veral die klassieke maar ook die moderne drama bevat. “Herakles en die Griekse tragedie” is sy gepubliseerde proefskrif. “Avonture van die Griekse helde en gode” verwerk verhale uit die Griekse mitologie vir skoolgebruik. Hy skryf blokboeke oor “Germanicus” van N.P. van Wyk Louw en “Hoe om ’n drama te ontleed”. Verder publiseer hy meer as sewentig artikels in vaktydskrifte soos Acta Classica, Teater S.A., South African Journal for Literature, Journal for the Humanities, Standpunte, Literator en die S.A. Theatre Journal. Hierdie artikels sluit in ’n reeks met vergelykings tussen Griekse en Afrika-dramas, wat na sy aftrede in die S.A. Theatre Journal verskyn.
Oorwinningstele van Naram-Sin
Die Oorwinningstele van Naram-Sin is ’n stele uit omstreeks 2254-2218 v.C., die tyd van die Akkadiese Ryk, wat nou in die Louvre in Parys uitgestal word. Die reliëfwerk is 200 cm hoog en is uit pienk kalksteen gegraveer. Dit beeld koning Naram-Sin van Akkad uit wat ’n Akkadiese leër na oorwinning lei oor die Lullubi, ’n bergvolk van die Zagros.
Uitbeelding
Dit wys in verhalende trant hoe die koning oor steil hellings na die vyandelike gebied beweeg; links is die geordende Akkadiese magte wat in gelid marsjeer bo-oor die wanordelike verdedigers, wat gebroke en oorwonne op die grond lê.
Die stele is in twee opsigte uniek. Die meeste oorwinningsteles is horisontaal, met die koning bo in die middel. Dié stele beeld die oorwinning vertikaal uit, met die koning steeds bo in die middel, maar waar almal kan opkyk na hom. Die tweede unieke aspek is dat Naram-Sin ’n helm met bulhorings dra en die gesig van ’n leeu of bul het. Sulke helms is in dié tyd net deur die gode gedra. Die stele vertel eintlik aan die kyker Naram-Sin is ’n oorwinnaar danksy sy goddelike status. Maar dit wys ook hoe Naram-Sin na twee sterre opkyk. Dit toon dat hoewel hy ’n god is, ’n status wat net afgestorwe konings tot dusver kon bereik, hy steeds nie die magtigste god is nie.
Ontdekking
Die stele is vermoedelik oorspronklik van Sippar, maar is op die Irannese terrein van Susa ontdek. Dit is in die 12de eeu v.C. uit Mesopotamië geneem deur die Elamitiese koning Shutruk-Nakhunte. Hy was ’n afstammeling van die Lullubi, wat op die stele oorwin word. Hy het beweer hy het self die stele daarheen gedra. Die toe reeds antieke inskripsie is behou, wat dui op respek vir Naram-Sin se oorwinning. Shutruk-Nakhunte het egter ’n inskripsie bygevoeg waarin hy sy eie glorie verkondig en vertel hoe die stele uit die stad gedra is ná die plundering van Sippar.
Die Franse argeoloog Jacques de Morgan het die stele in 1898 opgegrawe en geskuif na die Louvre in Parys, waar dit steeds is.
Inskripsies
Die inskripsie bo Naram-Sin se kop is in Akkadies. Dit is in stukke, maar lui:
""Naram-Sin die magtige ... Sidur en Satuni, prinse van die Lulubi, het saamgekom en oorlog teen my gemaak.""
- Akkadiese inskripsie van Naram-Sin
Die tweede inskripsie, regs bo-op die berg, is sowat 1 000 jaar later deur Shutruk-Nahhunte geskryf:
""Ek is Shutruk-Nahhunte, seun van Hallutush-Inshushinak, geliefde dienaar van die god Inshushinak, koning van Anshan en Susa, wat die koninkryk vergroot het, wat sorg vir die grondgebied van Elam, die meester van die land Elam. Nadat die god Inshusinak my die opdrag gegee het, het ek Sippar verslaan. Ek het die stele van Naram-Sin gevat en weggedra, en dit na die land Elam gebring. Ek plaas dit vir my god Inshushinak neer as ’n offerande.""
- Elamitiese inskripsie op die stele
Eddie Cantor
Eddie Cantor (31 Januarie 1892 – 10 Oktober 1964) was 'n Amerikaanse akteur en skrywer. Hy was bekend vir sy rolle in die rolprente The Kid from Spain (1932), Kid Millions (1934), Thank Your Lucky Stars (1943), en Show Business (1944).
Stoïsisme
duimnael|150px|Zeno van Citium, ’n afbeelding van die oorspronklike beeld in [[Napels (Poesjikin-museum, Moskou).]]
Stoïsisme is ’n skool van Hellenistiese filosofie wat regdeur die Romeinse en Griekse wêreld floreer het tot met die 3de eeu n.C. Dit is in die 3de eeu v.C. in Athene deur Zeno van Citium begin.
Beskrywing
Volgens stoïsyne lei emosies tot ’n verkeerde oordeel, wat vernietigend kan wees. Hulle het geglo hul filosofie is ’n lewenswyse (lex divina), en dat die beste aanduiding van ’n individu se filosofie nie dit was wat hy gesê het nie, maar hoe hy opgetree het. Om ’n goeie lewe te lei, moes ’n mens die reëls van die natuurlike orde verstaan, want alles gebeur volgens streng natuurwette. Latere stoïsyne soos Seneca en Epictetus het beklemtoon "deug is voldoende vir geluk", en daarom was ’n wysgeer immuun teen ongeluk.
Venus Williams
Venus Ebony Starr Williams (gebore 17 Junie 1980 in Lynwood, Kalifornië) is 'n Amerikaanse professionele tennisspeelster. Sy is 'n voormalige Wêreldnr. 1-speelster en het al 'n Olimpiese goue medalje asook 23 Grand Slam-titels gewen, waaronder sewe enkelspelle (waarvan vyf tydens die Wimbledon-kampioenskap), 14 vrouedubbelspelle en twee gemengdespelle. Williams is die ouer suster van die voormalige Wêreldnr. 1-tennisspeelster, Serena Williams; die susters het sedert 1998 31 professionele wedstryde teen mekaar gespeel, waarvan Venus 12 gewen het. Die Williams-susters is bekend vir hulle kragtige spel en Venus hou die rekord vir die vinnigste dienslag ooit deur 'n vroulike speler in 'n wedstryd: 206 km/h. Sy is tans die wêreld se nommer 521-damestennisspeler.
Grand Slam-rekord
Die tabel toon Venus Williams se prestasie tydens elk van die Grand Slam-toernooie in enkelspel vir vroue waaraan sy deelgeneem het:
Briekwabaars
Die briekwabaars (Epinephelus lanceolatus) is 'n vis wat voorkom in die Indiese-Pasifiese area, die Rooisee en aan die ooskus van Afrika van Oman tot by Algoabaai. In Engels staan die vis as die Brindle bass bekend.
Voorkoms
Die jong visse is geel van kleur met onreëlmatige swart strepe oor die lyf. Die vis se kop en lyf is bruin met dowwe vlekke op terwyl daar swart kolletjies op die vinne is. Die vis word 2.7 m lank en weeg dan tot 400 kg.
Habitat
Die jong vissies leef in riviermondings en hawe-areas en die volwassenes in grotte in koraalriwwe en by wrakke in water van tot 100 m diep. Die visse vreet vis, skaaldiere, klein krewe, jong seeskilpadjies en klein haaitjies. Hulle word deur die IUBN geklassifiseer as 'n kwesbare spesie en skubaduikers mag hulle nie skiet nie.
Muurprop
Die bekendste muurproppe in Suid-Afrika bestaan uit drie kontakpunte vir die kontakprop, die grootste aansluiting is die grond- of beskermingkontak. In Europa word proppe met "twee gate" teen 'n spanning van 220-240 volt aangetref. Kontakbokse kan of in die muur ingebou wees (vlakpassend), of bo-op die pleisterlaag gemonteer word indien dit ná die bouery aangebring is.
Geaard teenoor ongeaard
Weens veiligheidsoorwegings bestaan daar behalwe ongeaarde kontakbokse ook geaarde kontakbokse. Dit behels 'n ekstra kontak in die middel van die kontakprop. 'n Beskermingskontak word nie verbind met 'n lig nie, maar met 'n punt wat altyd spanningloos (0 volt) is. Dikwels word die buitekant van apparate uit veiligheid geaard, maar daar kan ook tegniese redes wees om 'n apparaat te aard. By nuwe installasies is dit deesdae verpligtend om uitsluitlik geaarde muurproppe te gebruik.
Veiligheid
Elektrisiteit uit 'n muurprop kan dodelik wees wanneer dit verkeerd aangewend word. Kleuters moet veral teen oop kontakpunte beskerm word.
Riokan
'n Riokan (旅館) is 'n Japannese vorm van familiehotel of blyplek. Die tradisionele Japannese riokans dateer uit die Edo-tydperk (1603-1868). Hulle bied aan reisigers 'n kamer met tatami-matte, 'n gemeenskaplike bad en andere openbare vertrekke, waar besoekers kan ontspannen in hul joekata, 'n soort badjas wat aan die kimono verwant is.
Die kamers se matte mag nie met skoeisel betree word nie. Skoene word buite die hotel uitgetrek en in spesiale kassies gebere. Daar staan pantoffels vir die gaste gereed, maar in die kamers moet dit ook uitgetrek word.
In so 'n kamer is daar 'n lae tafeltje en dun matrasse - die sogenaamde futon - om op te slaap. Deesdae is daar dikwels 'n televisietoestel en lugreeling aanwesig, maar verder min gemak.
Die Japannese bad voor hulle in die aand aansit vir ete. Voordat hul in 'n openbare bad gaan, was hul hulself, terwyl hul op 'n bankie langs die bad sit. Daarna word ál die seep sorgvuldig afgespoel. Heeltemaal skoon, besoek die mense dan die groot, warm bad. Daar bly hul 'n tydjie lank vir totale ontspanning.
In die riokan word ontbyt bedien. Gaste kan kies uit die tradisionele Japannese ontbyt, bestaande uit rys, vissop ensovoorts. Buitelandse gaste verkies meestal 'n Westerse ontbyt met roosterbrood en tee of koffie.
Aplysina caissara
Aplysina caissara is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Fred Sangebore
Fred Sanborn (23 November 1899 – 9 Maart 1961) was 'n Amerikaanse akteur. Hy was bekend vir sy rolle in die rolprente Soup to Nuts (1930), Crazy House (1943), en Night Club Girl (1945).
Aplysina caissara
Die spons behoort tot die genus Aplysina en tot die familie Aplysinidae. Die wetenskaplike naam van die spesie is die eerste keer geldig gepubliseer in 2001 deur Pinheiro & Hajdu.
Kimono
'n Kimono (Japannees: 着物, letterlik: ding om te dra) is 'n tradisionele Japannese kledingstuk. Dit is 'n los mantel of japon met wye moue wat met 'n band vasgebind word. Die band heet 'n obi. Die obi word met 'n knoop vasgetrek om die lyf. Die gewildste variant is die otaiko musubi.
Die ingewikkeldste en mees bewerkte musubi word deur meisies en jong vroue tydens spesiale geleenthede gedra. Die knope en hegtings van die musubi benodig 'n aantal bybehore, soos 'n kussingtjie, koord, en 'n serp.
BD Wong
BD Wong (gebore 24 Oktober 1960) is 'n Amerikaanse akteur. Hy is bekend vir sy rolle in die rolprente Jurassic Park (1993), Mulan (1998), en Jurassic World (2015), en in die televisiereeks Mr. Robot (2015).
Paralimpiese Winterspele 1980
Die Paralimpiese Winterspele 1980 (Noors: Paralympiske vinterleker 1980), destyds bekend as die 2de Olimpiese Winterspele vir Gestremdes, is tussen 1 en 7 Februarie 1980 in Geilo, Noorweë, aangebied. Tydens die geleentheid het 199 atlete uit 18 nasies aan 63 items in 3 verskillende sportsoorte deelgeneem.
Dit was die tweede Paralimpiese Winterspele wat aangebied is. Die naam "Paralimpiese Spele" is deur die Internasionale Olimpiese Komitee (IOK) in 1984 aanvaar, terwyl die Internasionale Paralimpiese Komitee (IPK) in 1989 gestig is.
Die Olimpiese Winterspele 1980 is tussen 13 en 24 Februarie in Lake Placid, Verenigde State, gehou. Die Paralimpiese Somerspele 1980 is in Arnhem, Nederland, aangebied.
Sporte
3 Paralimpiese sporte is tydens die Spele beoefen.
Deelnemende nasies
Hier volg 'n alfabetiese lys van al die Nasionale Paralimpiese Komitees wat deelgeneem het. Waar beskikbaar word die aantal atlete per land in hakies aangedui: • 4
Aantal medaljes
[[Lêer:1980 Paralympic games countries.PNG|duimnael|400px|Kaart van deelnemende nasies in 1980:
]] Hier is al die lande wat medaljes by die Spele verower het:
Max Cantor
Max Cantor (15 Mei 1959 – 3 Oktober 1991) was 'n Amerikaanse akteur. Hy was bekend vir sy rolle in die rolprente Dirty Dancing (1987) en Fear, Anxiety & Depression (1989).
Helena Mattsson
Helena Mattsson (gebore 30 Maart 1984) is 'n Amerikaanse aktrise. Sy is bekend vir haar rolle in die rolprente Surrogates (2009), Iron Man 2 (2010), en Seven Psychopaths (2012), en in die televisiereeks 666 Park Avenue (2012).
Ref Sanchez
Ref Sanchez (1917 – 1986) was 'n Amerikaanse akteur. Hy was bekend vir sy rolle in die rolprente Let's Kill Uncle (1966) en Everything You Always Wanted to Know About Sex * But Were Afraid to Ask (1972), en in die televisiereekse The Wild Wild West (1965) en Get Smart (1965).
Jiddisj
Jiddisj (ייִדיש‎, יידיש‎ of אידיש‎, yidish/idish/yidish, [ˈjɪdɪʃ] of [ˈɪdɪʃ]; Engels: Yiddish, van Duits Jiddisch: Jüdisch) of Mamme-Losjen (מאַמע-לשון, "Moedertaal") is 'n Wes-Germaanse taal met Hebreeuse en Slawiese elemente wat meestal met die Hebreeuse alfabet geskryf word. Jiddisj het gedurende die Hoë Middeleeue uit die Middelhoogduitse taal ontwikkel en is nog steeds nou verwant aan moderne Hoogduits en sy dialekte. Dit was veral die Joodse bevolking van Pole en Rusland wat die bestaande Middelhoogduitse verkeerstaal – 'n dialek met Hebreeuse leenwoorde – tot 'n skryftaal uitgebou het (soortgelyk aan die Romaanse taal Ladino wat nou verwant is aan Spaans).
Nadat die Joodse bevolking van Sentraal-Europa in die laat Middeleeue na die oostelike deel van die vasteland verdryf is, het hulle in spesifieke buurte, die shtetls, van Slawiese stede gewoon. Jiddisj het 'n groot aantal leenwoorde en wendings uit Pools en Russies oorgeneem, maar het danksy die oorwegend Duitse woordeskat wesentlik 'n Germaanse taal gebly wat oor 'n ryk literêre tradisie beskik. Die tydperk tussen 1800 en 1900 word as die Goue Era van die taal beskou.
Voor die Holocaust was Jiddisj die moedertaal van sowat twaalf miljoen mense in oostelike Sentraal-Europa en in Oos-Europa, veral Asjkenasiese Jode. Grootskaalse emigrasie het die taalgebied van Jiddisj veral na Israel en die Verenigde State verskuif. Tans is daar nog sowat drie miljoen oorwegend Joodse sprekers dwarsoor die wêreld. Naas ouer sprekers van alle Joodse geloofsrigtings word Jiddisj vandag veral deur Chassidiese Jode as omgangstaal gebesig.
Aplysina capensis
Aplysina capensis is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Aplysina en tot die familie Aplysinidae. Die wetenskaplike naam van die spesie is die eerste keer geldig gepubliseer in 1875 deur Carter.
Walter Sande
Walter Sande (9 Julie 1906 – 22 November 1971) was 'n Amerikaanse akteur. Hy was bekend vir sy rolle in die rolprente To Have and Have Not (1944), Dakota Lil (1950), Bad Day at Black Rock (1955), en Johnny Tremain (1957).
Overbergsepter
Die Overbergsepter (Paranomus bolusii) is 'n blomdraende struik wat tot die genus Paranomus behoort en deel van die fynbos vorm. Die plant is endemies aan die Wes-Kaap waar dit voorkom op die Groenlandberg, Riviersonderendberge, Babilonstoringberge en Kleinrivierberge, Caledon en die Swartberg.
Die struik word tot 1.0 m hoog en blom hoofsaaklik van Junie tot November. 'n Brand vernietig die plant maar die sade oorleef. Die plant is tweeslagtig en bestuiwing vind deur die werking van insekte plaas. Die vrugte word twee maande nadat die plant geblom het ryp en die sade val na die grond waar dit deur miere versprei word. Die plant groei in sandsteen en Sederbergskalie op hoogtes van 150 - 700 m.
In Engels staan die struik as die Overberg sceptre bekend.
Jimmy Wong
Jimmy Wong (gebore 28 Maart 1987) is 'n Amerikaanse akteur, skrywer, en regisseur. Hy is bekend vir sy rolle in die rolprente John Dies at the End (2012) en Dude Bro Party Massacre III (2015), en in die televisiereekse Video Game High School (2012) en RocketJump: The Show (2015).
Munchkin
Die Munchkin is ’n katras met abnormale kort bene wat ontstaan het vanweë ’n natuurlike mutasie.
Geskiedenis
Die Munchkin het ontstaan vanweë ’n natuurlike mutasie wat katte met abnormale kort bene tot gevolg het. Dit is ’n soortgelyke geen as die een wat gevind word in byvoorbeeld wors- en Franse dashonde. Hulle het egter nie die rugprobleme wat gewoonlik by dié hondrasse voorkom nie omdat katte se ruggraat verskil van honde s’n.
Ellen Kasten het in 1964 in die Amerikaanse staat New York die eerste keer oor die katte geskryf. Daar is egter nie toe met hulle geteel nie en hulle is eers in 1983 herontdek toe twee dragtige katte in Louisiana gevind is. Die helfte van die een werpsel se katjies het kort bene gehad en hulle is gebruik om die ras te teel.
Die Munchkin is in 1991 die eerste keer aan die algemene publiek bekend gestel tydens ’n katskou van The International Cat Association (TICA) wat in Amerika landwyd op TV uitgesaai is. Ondanks aanvanklike kritiek is in toetse gevind dat die katte nie rugprobleme het nie. In 1994 het TICA die Munchkin aanvaar in sy Nuwe Ras-ontwikkelingsprogram te midde van groot omstredenheid. Die kat het in 2003 kampioenskapstatus van TICA gekry.
Beskrywing
Hulle is lieftallige, spelerige, intelligente katte wat van mense hou. Hul aktiwiteite word nie gekniehalter deur hul kort bene nie.
Sapindales
Sapindales is die botaniese naam vir pante in die orde van bedeksadiges (Angiospermae).
Rafael Marquez
Rafael Márquez Álvarez (gebore op 13 Februarie 1979 in Zamora, Michoacán, Meksiko) is 'n sokkerspeler uit Meksiko wat sedert 2014 vir Hellas Verona F.C. en sedert 2007 vir die Meksikaanse nasionale sokkerspan uitdraf.
Marquez het die tweede doel van die FIFA Sokker-Wêreldbekertoernooi in 2010 tydens die openingswedstryd teen Suid-Afrika in die Sokkerstad-stadion aangeteken.
Hugh Sanders
Hugh Sanders (13 Maart 1911 – 9 Januarie 1966) was 'n Amerikaanse akteur. Hy was bekend vir sy rolle in die rolprente That's My Boy (1951), The Fighter (1952), en The Wild One (1953), en in die televisiereeks The Outer Limits (1963).
Amerikaanse Instituut in Taiwan
Die Amerikaanse Instituut in Taiwan (AIT) (Engels: American Institute in Taiwan) funksioneer as die Verenigde State se de facto-ambassade in die Republiek China (dikwels ook Taiwan genoem). Die AIT is gestig nadat die Verenigde State in 1979 diplomatieke betrekkinge met die Volksrepubliek China gesluit het. As gevolg van hulle Een-China-beleid erken die VSA nie meer die Republiek China amptelik nie, sodat geen werklike ambassade in die hoofstad Taipei geopen kan word nie.
Die Republiek China word in die VSA op 'n vergelykbare manier deur die Ekonomiese en Kulturele Verteenwoordigende Kantoor van Taipei verteenwoordig.
Die Amerikaanse Instituut in Taiwan is as 'n nominaal private organisasie gestig, maar word nogtans toegelaat om dieselfde funksies soos 'n amptelike ambassade te vervul, waaronder die uitreiking van visums en paspoorte. Die Amerikaanse Departement van Buitelandse Sake (United States Department of State) verskaf volgens 'n kontrak met die AIT die grootste deel van sy begroting en vervul ook 'n raadgewende funksie.
Die AIT beskik oor 'n klein kantoor in Arlington (Virginia), wat as sy hoofkwartier dien. Sy grootste kantoor lê in Taipei (Republiek China). Daarnaas beskik die AIT ook oor 'n klein takkantoor in die suidelike hawestad Kaohsiung. Na hierdie kantore word verwys as die AIT/Washington (AIT/W), AIT/Taipei (AIT/T) en AIT/Kaohsiung (AIT/K). Die direkteur van AIT/T neem die funksies van 'n ambassadeur waar. Die direkteur van AIT/T is Brent Christensen (sedert 2018), die besturende direkteur van AIT/W is John J. Norris jr., en die voorsitter van AIT is James F. Moriarty.
Robert Sobukwe
Robert Mangaliso Sobukwe (5 Desember 1924 – 27 Februarie 1978) was 'n Suid-Afrikaanse politieke dissident, wat die Pan Africanist Congress of Azania in opposisie teen apartheid gestig het. In 2004 is Sobukwe as nommer 42 in die lys van SABC3 se Grootste Suid-Afrikaners benoem.
Lewensloop
Sobukwe is in Graaff-Reinet, in die Kaapse Provinsie gebore. Hy het van 'n arm familie gekom en dus was hy plaaslik opgelei. Hy het 'n Metodiste kollege in Healdtown en later die Universiteit van Fort Hare bygewoon waar hy in 1948 'n lid van die African National Congress Youth League (ANCYL) geword het. Hy was baie betrokke by die Afrikanistiese politiek en die ideale wat daarmee verbind is. Hy het later die ANC verlaat om sy eie bevrydingsbeweging, die PAC te stig.
Sobukwe is op Robbeneiland in eensame opsluiting aangehou en daarna onder huisarres in Kimberley geplaas.
As gevolg van longkanker is hy in 1977 in 'n hospitaal opgeneem. Sy dokters het versoek dat die regering hom die vryheid van beweging op humanitêre gronde toelaat. Maar hierdie versoek is voortdurend geweier. Hy het op 27 Februarie 1978 gesterf, en is op 11 Maart 1978 in Graaff-Reinet begrawe.
Kitsbank
'n Kitsbank, geldoutomaat of outomatiese tellermasjien (OTM) is 'n toestel wat mense toelaat om kontant uit hulle bankrekeninge te onttrek. Sommige kitsbanke laat ook ander transaksies toe, soos om geld te deponeer, rekeningoorplasings te doen, state en saldobalanse aan te vra, en selfs rekeninge te betaal. Kitsbanke word algemeen voor banke, in winkels en winkelsentrums aangetref.
Mens moet oor 'n debiet- of kredietkaart beskik om 'n kitsbank te kan gebruik. Nadat die kaart in die masjien ingestoot is, moet 'n persoonlike identifikasienommer (PIN) ingesleutel word, wat jou toegang tot jou rekening bied.
Bedrog vind algemeen by kitsbanke plaas. Mense kan oor jou skouer loer om jou PIN te sien en soms word versteekte kameras opgerig om mense se besonderhede te onderskep. Sodra die skelms jou rekeningnommer en PIN het, kan hulle geld uit jou rekening steel.
Geskiedenis
Die eerste meganiese masjien ('n tipe kitsbank) wat geldnote kon uitreik, dateer uit 1939. Die masjien is deur Luther George Simjian ontwikkel en gebou, en is by die City Bank of New York, tans die City Bank, geïnstalleer. Klante het egter nie die masjien aanvaar nie, en dit is ses maande later verwyder.
Daarna het die ontwikkeling van die kitsbank 25 jaar lank stilgestaan, totdat John Shepherd-Barron die eerste elektroniese OTM ontwikkel het. Hierdie masjien is op 27 Junie 1967 by Barclays Bank in Enfield Town (Noord-Londen) geïnstalleer. Die eerste persoon wat geld by die kitsbank onttrek het, was die akteur Reg Varney, wat bekend is vir die TV-reeks On the Buses.
Veiligheidsmaatreëls
Banke aanvaar selde verantwoordelikheid vir misdade wat by en om kitsbanke plaasvind. Dit is daarom noodsaaklik om te alle tye bedag en versigtig te wees. Die volgende veiligheidswenke kan help:
Kia Cerato
Die Kia Cerato (ook bekend as die Kia Spectra in die VSA) is 'n kompakte motor wat sedert 2003 deur die Suid-Koreaanse vervaardiger Kia Motors gebou word. In 2008 is die Cerato vervang deur die Kia Forte, maar die "Cerato" naam het bly voortbestaan in sekere markte.
Aplysina cauliformis
Aplysina cauliformis is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Aplysina en tot die familie Aplysinidae. Die wetenskaplike naam van die spesie is die eerste keer geldig gepubliseer in 1882 deur Carter.
Recep Tayyip Erdoğan
Recep Tayyip Erdoğan (Turks: [ɾeˈd͡ʒep tajˈjip ˈæɾdo.an] ; geb. 26 Februarie 1954) is sedert 28 Augustus 2014 die 12de en huidige president van Turkye. Vanaf 2003 tot 2014 het hy die amp as premier van Turkye beklee en vanaf 2001 tot 2014 was hy die leier van die regerende Regs- en Ontwikkelingsparty (AKP), die party met die meerderheid setels in die Groot Nasionale Raad van Turkye. Hy was van 1994 tot 1998 die burgemeester van Istanboel. In 2014 het Erdoğan die eerste president van Turkye geword wat deur die bevolking in dié land en die Turkse diaspora direk verkies is.
Jong lewe en loopbaan
Erdoğan het aan ’n Islamitiese hoërskool skoolgegaan en daarna aan die Marmara-universiteit in Istanboel se fakulteit van ekonomie en administratiewe wetenskappe studeer, waar hy in 1981 sy graad behaal het. Hy was ook van 1969 tot 1982 ’n semi-professionele sokkerspeler.
Hy is in 1994 verkies tot burgemeester van Istanboel. Hy is uit sy amp ontslaan en tot tien maande gevangenisstraf gevonnis nadat hy in 1997 tydens ’n openbare toespraak ’n gedig voorgedra het wat volgens Turkse wet beskou word as ’n aanhitsing om ’n misdaad te pleeg en aanhitsing tot godsdienstige en rassistiese haat. Ná minder as vier maande in die tronk het Erdoğan die Regs- en Ontwikkelingsparty in 2001 gestig. Van sy eerste jaar af het die AKP die party met die grootste openbare steun in Turkye geword. In die 2002-verkiesing het die party 34% van die stemme gewen en die land se eerste eenpartyregering gevorm.
As premier het Erdoğan verskeie hervormings ingestel en 45 jaar nadat Turkye ’n Europese Unie-ooreenkoms onderteken het, het samesprekings vir Turkye se toelating tot die EU tydens Erdoğan se bewind begin. Terselfdertyd is inflasie in bedwang gebring en die Turkse lira is herevalueer. Rentekoerse is verminder en per capita-inkomste het aansienlik gestyg. In 2007 en 2011 het die party weer die verkiesing gewen. Erdoğan het aangebly as eerste minister.
Hy word wyd beskou as een van die invloedrykste Turkse leiers sedert Mustafa Kemal Atatürk. Tydens sy bewind het die land ekonomies bly groei en sy posisie gevestig as ’n streekmag met wêreldwye ambisies. Erdoğan se buitelandse beleid berus na berig word op Neo-Ottomanisme, die beleid waarvolgens Turkye sy teenwoordigheid in lande wat voorheen deur die Ottomaanse Ryk regeer is, moet behou en uitbrei.
Betogings
In Mei en Junie 2013 het landwye betogings plaasgevind teen sy outoritêre regeerstyl en sy beleidrigtings. Dit het begin met ’n klein, vreedsame besetting van ’n klein park aan Taksim-plein in Istanboel. Nadat die polisie die beswaarmakers met traangas en waterkanonne bestook het, het die betogings deur die hele Turkye versprei.
Wikipedia
Op 29 April 2017 het Erdoğan alle Wikimedia-webwerwe in Turkye geblokkeer.
Heinrich Schütz
Heinrich Schütz ([O.S.D. 8 Oktober 1585] 18 Oktober 1585 – 6 November 1672 ) was 'n Duitse komponis en orrelis, wat oor die algemeen beskou word as die mees belangrikste Duitse komponis in die tydperk voor Johann Sebastian Bach, sowel as een van die mees belangrikste komponiste van die 17de eeu.
Hy word daarmee gekrediteer dat hy die 'Italiaanse styl' na Duitsland gebring het en die evolusie daarvan voortgesit het van die Renaissance na die Vroeë Barok.
Die meeste musiek waarvan die wêreld vandag van kennis dra was geskryf vir die Lutherse Kerk, primêr vir die Elektorale Kapel in Dresden. Hy het wat vandag tradisioneel beskou word as die eerste Duitse opera, naamlik Dafne, wat in 1627 opgevoer is by Torgau, geskryf. Die stuk is egter ongelukkig verlore, saam met al sy seremoniële- en teaterstukke.
Slim beta
Slim beta- beleggingsportefeuljes bied die voordele van passiewe beleggingstrategieë gekombineer met sommige van die voordele van aktief bestuurde portefeuljes. Dit kombineer dus elemente van die effektiewe markhipotese en faktorbelegging ("factor investing").
Die optimale kombinasie van aktiewe en passiewe beleggingstrategieë in 'n slim beta-portefeulje verlaag die koste verbonde aan so 'n portefeulje. Die rede hiervoor is die sistematiese aard van slim beta se kernfilosofie, naamlik die verkryging van optimale doeltreffendheid deur die navolging van 'n onderliggende indeks (bv. MSCI World Ex US). In kombinasie met optimaliseringstegnieke wat tradisioneel in aktief bestuurde portefeuljes gebruik word, kan hierdie strategie 'n risiko/opbrengs bied wat aantrekliker is as aktiewe en passiewe beleggingstrategieë afsonderlik.
Slim beta is oorspronklik deur Harry Markowitz in sy werk oor Modern Portfolio Theory (MPT) bespreek na aanleiding van die vraag oor wat die basis van MPT vorm, d.w.s hoe om 'n optimaal gediversifiseerde portefeulje saam te stel. Die antwoord is dat 'n slim beta portefeulje die doeltreffende grens ("efficient frontier") (ná koste) van aktiewe en passiewe portefeuljes oorskry. Aangesien 'n tipiese belegger sowel aktief-bestuurde fondse as indeksfondse besit, sal die meeste van hulle voordeel trek uit die toevoeging van slim beta-blootstelling tot hulle portefeulje.
Vraag na slim beta
Na die finansiële krisis van 2008 het slim beta-strategieë baie gewild onder institusionele beleggers geword. Volgens ETF.com is daar vanaf April 2019 ongeveer $ 880 miljard in slim beta-fondse belê. Hierdie toename in gewildheid het daartoe gelei dat daar vandag meer as 1000 slim beta-ETF's (elektronies verhandelde fondse) bestaan. Dit lyk nie of die vraag / groei afneem nie; in die tydperk van 12 maande geëindig Februarie 2019 is 77 nuwe slim beta-ETF's bekendgestel. Dit verteenwoordig ongeveer 1/3 van alle ETF's wat gedurende die tydperk van 12 maande bekendgestel is.
Produklandskap
Batebestuurders, waaronder BlackRock, Legg Mason, Henderson Rowe, Invesco en WisdomTree, bestuur almal slim beta-fondse. Om te bepaal watter soort slim beta die geskikste is, moet gekwalifiseerde institusionele beleggers die verwagte opbrengs en risiko vir elkeen van hul aktiewe, passiewe en slim beta-toekennings verstaan.
Die volgende ses elemente het betrekking op algemene faktorgebaseerde slim beta-tipes (bron: FTSE): <sup class="noprint Inline-Template Template-Fact" data-ve-ignore="true" style="white-space:nowrap;">[  <span title="This claim needs references to reliable sources. (March 2020)">aanhaling nodig  ]
Verwysings
<references group="" responsive="1">
Michael Wong (akteur)
Michael Wong (gebore 16 April 1965) is 'n Amerikaanse akteur, vervaardiger, en regisseur. Hy is bekend vir sy rolle in die rolprente City Hunter (1993), Miles Apart (2000), Seven Swords (2005), en Transformers: Age of Extinction (2014).
John Coetzee
John Coetzee (*25 November 1931, Florida –) is ’n skrywer van veral historiese jeugverhale in Afrikaans en Engels. Hy skryf ook wetenskapfiksie. Hy skryf ook onder die skuilnaam John Quest.
Lewe en werk
Christian Johannes Smith (John) Coetzee is op 25 November 1931 in Florida, Transvaal gebore. Sy vader is A.J. Coetzee, wat hoofvertaler van die Spoorwegtaalburo was, en sy moeder is ’n nooi Smith.
Sy huistaal is Afrikaans, maar hy kry sy skoolopleiding in Engels aan Marist Brothers College in Observatory, Johannesburg. Aan die einde van standerd agt (nou graad tien) verlaat hy die skool en hy voltooi sy matriek eers in 1956 deur korrespondensie.
Na sy voltydse skoolloopbaan word hy in 1948 ’n leerling-elektrisiën by die Suid-Afrikaanse Spoorweë en Hawens, waar hy na vyf jaar sy  vakleerlingskap voltooi en vir ’n verdere drie jaar as elektrisiën by die Spoorweë werk. Nadat hy sy matriek behaal, werk hy as personeelklerk by die destydse Departement van Onderwys, Kuns en Wetenskap in Pretoria. In hierdie tydperk studeer hy deeltyds deur die Universiteit van Suid-Afrika en behaal die B.A.-graad, waarin hy veral tale bestudeer, soos Afrikaans, Engels, Duits, Frans en Portugees.
Hy en sy Deense vrou, Lene Maier, het drie kinders, twee seuns (Sven en André) en ’n dogter (Inger). Hulle reis baie en besoek onder andere die Verenigde State van Amerika en Europa.
Skryfwerk
Reeds as klein seuntjie begin hy skryf en sy eerste kortverhaal word op dertienjarige ouderdom deur ’n tydskrif aanvaar. Tydens sy vakleerlingskap skryf hy verskeie jeugboeke, maar geeneen word deur uitgewers aanvaar nie. In 1965 doen hy rumatiekkoors op en in die ses weke wat hy in die bed moet bly skryf hy nog ’n jeugboek, wat eweneens onsuksesvol is. Hierna voltooi hy ’n skryfkursus by Lyceum-kollege, waar hy die raad kry om ’n jeugverhaal met ’n historiese agtergrond te probeer. Hierna begin hy navorsing doen in die ou Suid-Afrikaanse geskiedenis en hierdie wending bring die ommekeer in sy skryfwerk mee. Hy is veral bekend vir sy geskiedkundige jeugromans wat in die natuur en/of in die tydperk van die ou Zuid-Afrikaansche Republiek afspeel. Verskeie van sy boeke word in Engels vertaal en ook voorgeskryf op skole, terwyl Struben’s golden valley op Onderwyskolleges en Waar die hoogoonde gloei aan die Universiteit van Stellenbosch voorgeskryf word. Hy skryf ook oorspronklike Engelse boeke, waaronder twee onder die skuilnaam John Quest. Kenmerkend van sy boeke is die groot verskeidenheid feite wat hy oor die tema, die tydperk en die werklike geskiedkundige gebeure soomloos in die verhaal inwerk. Een van sy eerste boeke is Waar die hoogoonde gloei, wat op eenvoudige wyse die vervaardiging van yster en staal en die verwerking daarvan dokumenteer. Sy skets oor Die Oosterspoor word deur Chris Barnard opgeneem in Die Transvaalse Laeveld.
Buks-reeks
Die Buks-reeks (in Engels vertaal as Flint) is avontuurverhale wat teen die draai van die twintigste eeu teen die agtergrond van die goud- en diamantvelde en die destydse Rhodesië afspeel. Hierdie boeke slaag daarin om die geskiedenis op so ’n natuurlike wyse met die fiksie te verweef dat lesers ’n baie goeie begrip van die geskiedkundige gebeurtenisse verkry sonder dat dit enigsins afbreuk doen aan die verhaal. Die hoofkarakter is Buks Jonkers.
Buks en die stropersbende speel af teen die agtergrond van die Jameson-inval in 1896, terwyl Buks inwoon by sy oom en tannie Smittie. Daar is gerugte dat oom Smittie die vyand help en op ou Dobbel se rug gaan soek Buks sy oom. So neem hy eindelik deel aan die geveg van Doornkop.
Buks en die dinamietramp handel oor die noodlottige ontploffing van die dinamiettrein in Braamfontein in 1896.
Buks en die goudsoekers het die goudstormloop aan die Witwatersrand en Johannesburg in die negentigerjare van die negentiende eeu as boustof. Buks beleef saam met sy oom Smittie die teleurstellings en die vreugde, die avontuur en die wisselvallighede van die delwersbestaan.
Die runderpes-epidemie wat in 1896 boere se vee afgemaai het, is die agtergrond vir Buks en die runderpes. Die smous neef Zak gee aan oom Smittie voor dat hy ’n goeie raat teen hierdie siekte het en verkoop sommer ’n aantal ander goed ook. Oom Smittie gee hom herberg vir die nag, maar vind die volgende oggend uit dat neef Zak hulle rot en kaal besteel het en Buks moet hom agternasit.
Historiese verhale
Mensies in die Dorsland is die verhaal van ’n Dorslandtrekkergesin in die 1870’s wat in die woestyn verdwaal het en hier ’n lewe moet maak. Die Dorslandtrekker bou ’n klein kliphuisie vir sy gesin en hulle voer ’n sukkelbestaan totdat ’n droogte uitbreek. Hulle stryd om aan die lewe te bly word deur middel van die kinders se speletjies vertel. Leentjie sien die mensies by die watergat, maar Bertie en Mazeru glo haar nie en haar pa en ma wil nie hê dat sy oor die mensies moet praat nie. Dan begin die pampoene uit die pakkamer verdwyn. Die gesin kry die honger Sankind wat hiervoor verantwoordelik is en hy word as een van die gesin grootgemaak. Die helde van die verhaal is die Sankinders en die verhaal demonstreer dat mense normaalweg vasklou aan hulle oorsprong en dat hulle ’n eie weg kan kies sonder ’n verlies aan waardigheid of vriendskap.
Struben se goue vallei het die ontstaan van die goudmyne as tema en word in Engels vertaal as Struben’s golden valley. Die verhaal speel af in Pelgrimsrus. Die jong seun Simon bly by sy weduweemoeder in Pietermaritzburg en gaan dan saam met sy oom Jim na Pelgrimsrus en Strubensvallei om spoelgoud te gaan soek. Hier raak Simon bevriend met Nita en Lood Buisman en hy beleef baie avonture. Dan is daar ook die geheim van Simon se pa se dood op Majuba. Oom Jim, wat ook op Majuba geveg het, leef steeds in vrees en daar is boonop ’n verwaarloosde boemelaar wat hulle agtervolg. Weereens is die geskiedkundige agtergrond baie realisties en word die ruwe lewe van die goudsoekers, die prosesse wat hulle gebruik om goud uit die aarde te kry en die rustige lewe op die Buismans se plaas knap uitgebeeld. Simon is ook ’n oortuigende hoofkarakter, wat aanvanklik baie dinge nie verstaan nie, maar wat in die verhaal ontwikkel en nuwe lewenswaardes ontdek.
Vlam van die goudvelde het ’n soortgelyke agtergrond en speel ook af aan die begin van die ontstaan van die goudvelde.
Berg van die bosduiwe speel af tydens die Anglo-Boereoorlog, met geloofwaardige en menslike karakters aan beide kante van die konflik.
In Die ysterpad see toe verwys die ysterpad na die spoorlyn tussen Komatipoort en Pretoria wat in 1894 geopen is. Dit vertel van jagters wat op groot skaal troppe wild en olifante uitmoor om die spoorlynwerkers te voed en beskryf die verdwyning van die ossewa as gevolg van die bou van die spoorlyn en die daarmee gepaardgaande verandering in lewenstyl. Andries Nagel moet aanskou hoe sy transportbedryf bedreig word deur die bou van die spoorlyn en hy besluit om ’n jagtog na die Oos-Transvaal te onderneem om olifante te gaan jag. Sy seun Dries werk sonder sy toestemming aan die spoorlyn en hy stuur sy veertienjarige seun Dolf om Dries te gaan haal. In Krokodilpoort maak Dolf kennis met die Nederlanders en ander in diens van die Spoorwegmaatskappy, die NZASM. Dolf leer die Nederlanders ken en besef dat hulle sterk gekant is teen die onbeperkte jagtery, veral Joop Behrends, wat president Kruger wil oortuig om jag in die Laeveld te verbied. So gebeur dit dat Kruger die oudste deel van die Krugerwildtuin proklameer. Benewens die avonture wat die kinders beleef is daar ook ontluikende romanse om die aandag verder te boei.
Trekspoor in die wildernis handel oor die epiese tog van Dina Fourie en haar Engelse man, die droster en avonturier John Chambers, op pad na die Mosambiekse kus by Sofala. Hul trekspoor in die wildernis word gevolg deur die weeskind, Kobus Jonker, en sy voog, oom Hannes. Intussen vind die swart inheemse stamme vir Dina en vyftig swart krygers draf deur die oerbos met haar op ’n draagbaar. Vir meer as seshonderd kilometer draf hulle so deur die koorslandskap, tot by die plaas Goedewensch, naby Schoemansdal. Hier is die einde van hul ongelooflike reis, by João Albasini, die vriendelike Portugese handelaar, en superintendent van die swart stamme oos van Schoemansdal. Hier vind Kobus en Hannes ná maande van teistering en ontberings die “wondervrou” by Albasini en kan hulle terugkeer na Schoemansdal en Kobus na sy Nella. Kobus is ’n interessante hoofkarakter met vele fasette, wat binne sy inisiasietydperk tot die uiterste getoets word, wat sy  sterk- en sy swakpunte duidelik laat uitkom. Die geskiedkundige agtergrond van Schoemansdal word onderhoudend in die verhaal ingevleg, met die belangrike historiese figure soos kommandant-generaal Stephanus Schoeman en veldkornet Piet Eloff wat as patriotiese en ambisieuse leiers, maar ook as dwarstrekkerige korrelkoppe, voorgestel word. Hulle word werklik lewende karakters wat tweespalt en konflik tussen die mense van Schoemansdal veroorsaak.
Nie-historiese verhale
Die ongeluk by Loskrans het nie ’n historiese agtergrond nie. Dit vertel van Stoffel Veldman wat saam met sy vriende Jorg en Renette in ’n ou Volkswagen op die gevaarlike Loskranspas in die Laeveld teen ’n minibus vasry. Albei voertuie stort oor ’n krans tot op ’n rotslys, met die bestuurder van die minibus wat uitval en vermoedelik dood is. Daar is ses gestremde kinders in die minibus. Ten spyte van hulle gebrek werk die gestremde kinders baie hard saam om veiligheid te probeer bereik.
Die brand by Wilgemeer het die natuur en natuurbewaring as agtergrond. Wim se pa is ’n alkoholis, maar is reeds ’n lang ruk droog. Hy beheer die kragsentrale. Wanneer daar ’n ernstige ontploffing is, word geskinder dat Wim se pa weer begin drink het en nalatig was. Wim en sy maat Pieter kampeer by die meer, waar die ryk Rolf Borman en sy maats met ’n piekniekvuur ’n verwoestende brand by die meer stig. In die geharwar red Wim se pa verskeie mense van die dood en hy word ook vrygespeek van nalatigheid. Hierna word die meer as voëlreservaat verklaar.
Die goue ring is ’n fantasieverhaal waarin twee ou mans ’n vrou se liefde probeer wen deur ’n vis met ’n goue ring aan sy stert te probeer vang.
Wetenskapsfiksie
Hy skryf twee wetenskapfiksieverhale. Agon en die donker planeet het die bewaring van ons hulpbronne as onderliggende tema. Hierdie verhaal  is geïnspireer deur die merkwaardige reis van een van die twee Voyager-ruimtetuie wat in 1977 deur NASA in Amerika gelanseer is. Hierdie ruimtetuie was destyds toegerus met ’n spesiale vergulde langspeelplaat met oudiovisuele opnames. Dié opnames het onder meer tonele van lewe op aarde ingesluit, asook voorbeelde van die wêreld se beste musiek, boodskappe in verskillende tale en ’n verskeidenheid ander aardse geluide, insluitende walvisgeluide. Die verhaal begin met die ontsyfering van só ’n vergulde opname. Agon en Albek is die eerste KRI-bewoners wat die vreemde ruimtetuig gewaar. Binne-in vind hulle die goue plaat met simbole daarop geëts. ’n Ondersoekspan onder leiding van kommandeur Lo Kago van die ruimtesentrum dekodeer die simbole en stel vas dat die tuig van ’n vreemde planeet, Aarde, afkomstig is. Daar word besluit om ’n ekspedisie na dié planeet te onderneem. Agon en die res van die bemanning is egter glad nie voorbereid op wat hulle dáár aantref nie. Dit is ’n aksiebelaaide verhaal wat die jong leser se verbeelding sal aangryp. Die tema van omgewingsbewaring word subtiel en oortuigend met die verhaal verweef en veral die lot van die walvisse word baie mooi geïllustreer.
In Die gedoente op die planeet Boris het die Rus Iwan se pa en sy oom Boris saam met tegnici in die Kalahari ’n ruimteskip gebou wat met behulp van wurmtonnels na enige ander groot sterrestelsel in die ruimte kan vaar. Vier vriende (Nols, Jabulani, Santie en klein Hentie) woon in die Kalahari naby die ruimteskip. Iwan weet hoe om die skip te lanseer en toe al die vriende in die skip sit, styg hulle skielik op en daar begin ’n groot avontuur in die buitenste ruim. Hulle land op die vreemde planeet Andromeda en dinge raak lewensgevaarlik. Eindelik keer hulle veilig terug na die aarde en daar is ’n wonderlike verduideliking van wat werklik met hulle gebeur het. Benewens sy jeugboeke skryf Coetzee ook kortverhale en gedigte.
Engelse skryfwerk
Hy skryf ook verskeie oorspronklike werke in Engels. Burning river en The golden rhinoceros skryf hy onder die skuilnaam John Quest. In 1989 is hy die naaswenner van die Volkskasprys vir Jeuglektuur vir die Engelse jeugroman The mystery of Cloud Mountain.
The message handel oor die Trichardt-trek, maar die heldin is hier ’n San-meisie wat ’n boodskap om hulp bring. Black swan down speel af in die vyftigerjare van die twintigste eeu in ’n myndorp wes van Johannesburg en vertel die storie van die veertienjarige Roy Trundler en sy blikkano, die Black Swan. Roy se pa is ’n alkoholis wat ten spyte van vele probeerslae nie die drank kan laat staan nie, wat die gesin in ellende en armoede dompel. Roy se enigste ontvlugting is wanneer hy met sy kano op die dam kan gaan roei. Sy vriendskap met Pam en haar tweelingbroer, Davin, laat hom voel asof hy ook iewers behoort en hy deel sy liefde vir die dam en die natuur met hulle. Dan verdwyn Davin en die Black Swan en na ’n soektog word die Black Swan alleen in die dam gevind. Roy verwag die ergste, want as Davin verdrink het, gaan hy verdink word as die oorsaak.
In 2007 wen Dance of the freaky green gold die Sanlamprys vir Jeuglektuur (silwer) in die Engelse afdeling. Hierdie verhaal het aardverwarming as tema. Rick en sy gesin moet na die mislukking van sy ouers se huwelik intrek by sy oom Bert, ’n ingenieur by die Ashby-kragsentrale. Oom Bert is baie geheimsinnig oor sy nuutste plan, maar Rick vermoed dat dit iets te doen het met die mense wat eksperimente met alge doen by die dam. Hy en sy nuwe vriend Sipho besluit om ondersoek in te stel. Hierdie boeiende verhaal slaag daarin om komplekse wetenskaplike feite op ’n maklik verstaanbare wyse te kommunikeer.
Publikasies
Werke wat uit sy pen verskyn sluit in:
Itzehoer SV
Itzehoer SV  is 'n sportklub uit Itzehoe in die deelstaat Sleeswyk-Holstein in Duitsland. Die span is, benewens sy sokkerafdeling, ook bekend vir sy kegelbalafdeling, wat in die kegelbal-Bundesliga op die hoogste vlak meeding.
Die klub is op 3 Oktober 1909 as Fußball-Club Preußen Itzehoe von 1909 gestig. Na die Tweede Wêreldoorlog is die klub onder die huidige naam herstig as 'n samesmelting met VfL Eintracht Itzehoe en SC Askania Itzehoe. Die klub is versterk deur verskeie spelers van die tradisionele klub VfB Königsberg, wat saam met die stad Königsberg (vandag Kaliningrad) deur die Geallieerdes vernietig is. Die klub se grootste prestasie was om in 1950 vir een seisoen na die Oberliga Noord op die hoogste vlak te promoveer (die klub het wel ook in die 1920’s op die hoogste vlak meegeding, maar destyds was dit 'n streeksliga).
Tiny Sandford
Tiny Sandford (26 Februarie 1894 – 29 Oktober 1961) was 'n Amerikaanse akteur. Hy was bekend vir sy rolle in die rolprente The Circus (1928), The Iron Mask (1929), Pardon Us (1931), en Modern Times (1936).
Raluvhimba
Raluvhimba is die Opperwese in die tradisionele godsdiens van die Venda.
Raluvhimba staan baie afsydig tot die mens, maar word tog beskou as die verskaffer van alle reën. Sy krag word ervaar deur alle buitengewone natuurverksynsles soos donderstorms, weerlig, vloede, droogtes en aardbewings. Ook siektes onder die mens, sy vee en die wild en by die gesaaides word aan hom toegeskryf.
Die woord “luvhimba” beteken arend en die Opperwese word gesien as die “groot arend”, die “edelarend”, die “vaderarend” wat in die hemelruim woon. Hy is die skepper en openbaar hom soms in ‘n vlam vuur aan die opperhoof en spreek die opperhoof aan met die stem van die donderweer. Die opperhoof word beskou as sy kleinkind en hy is weer vir die opperhoof ‘n grootvader. Hy word uitsluitlik deur die opperhoof aangespreek en dan slegs as “groot vader”. In alle godsdienstige handelinge speel die voorvadergeeste en toorkuns ‘n rol. Die Christelike godsdiens is egter wyd aanvaar.
Ander bekende gode in die tradisionele godsdienste van Suider-Afrika is
Yakima Canutt
Yakima Canutt (29 November 1895 – 24 Mei 1986) was 'n Amerikaanse akteur en assistentregisseur. Hy was bekend vir sy rolle in die rolprente Branded a Bandit (1924), Gone with the Wind (1939), Ben-Hur (1959), en Where Eagles Dare (1968).
Hipotese
'n Hipotese is 'n voorlopige veronderstelling. Dit is dus 'n idee wat nog getoets moet word. Meer werk is dus nodig alvorens dit as feitelik korrek aanvaar kan word. Die woord is vanuit Grieks afgelei: υπόθεση [upóthese] = veronderstelling.